లలితా సహస్ర నామములు- 101-200

లలితా సహస్ర నామ స్తోత్రములోని రెండవ నూరు నామములకు సంక్షిప్త వివరణ ఇక్కడ ఇవ్వబడింది.
thumb|లలితా త్రిపుర సుందరి

## శ్లోకం 38

 మూలాధారైక నిలయా - మూలాధార చక్రమే ముఖ్యమైన నివాసముగా గలది.
 బ్రహ్మగ్రంథి విభేదినీ - బ్రహ్మగ్రంథిని విడగొట్టునది.
 మణిపూరాంత రుదితా - మణిపూర చక్రము యొక్క లోపలి నుండి ఉదయించునది లేదా ప్రకటమగునది.
 విష్ణుగ్రంథి విభేదినీ - విష్ణుగ్రంథిని విడగొట్టునది.


## శ్లోకం 39

 ఆజ్ఞాచక్రాంతరాళస్థా - ఆజ్ఞాచక్రము యొక్క మధ్యలో ఉండునది.
 రుద్రగ్రంథి విభేదినీ - రుద్రగ్రంథిని విడగొట్టునది.
 సహస్త్రారాంబుజారూఢా - వెయ్యి దళములు గల పద్మమును అధిష్టించి యున్నది.
 సుధాసారాభివర్షిణీ - అమృతము యొక్క ధారాపాత వర్షమును కురిపించునది.


## శ్లోకం 40

 తటిల్లతా సమరుచిః - మెఱపుతీగతో సమానమగు కాంతి గలది.
 షట్చక్రోపరి సంస్థితా - ఆరు విధములైన మూలాధారాది చక్రముల యొక్క పైభాగమందు చక్కగా నున్నది.
 మహాశక్తిః - బ్రహ్మమునందు ఆసక్తి గలది.
 కుండలినీ - పాము వంటి ఆకారము గలది.
 బిసతంతు తనీయసీ - తామరకాడలోని ప్రోగువలె సన్నని స్వరూపము గలది.


## శ్లోకం 41

 భవానీ - భవుని భార్య.
 భావనాగమ్యా - భావన చేత పొంద శక్యము గానిది.
 భవారణ్య కుఠారికా - సంసారమనెడు అడవికి గండ్రగొడ్డలి వంటిది.
 భద్రప్రియా - శుభములు, శ్రేష్ఠములు అయిన వాటి యందు ఇష్టము కలిగినది.
 భద్రమూర్తిః - శుభమైన లేదా మంగళకరమైన స్వరూపము గలది.
 భక్త సౌభాగ్యదాయినీ - భక్తులకు సౌభాగ్యమును ఇచ్చునది.


## శ్లోకం 42

 భక్తప్రియా - భక్తుల యెడ ప్రేమ, వాత్సల్యము గలది.
 భక్తిగమ్యా - భక్తికి గమ్యమైనటువంటిది.
 భక్తివశ్యా - భక్తికి స్వాధీనురాలు.
 భయాపహా - భయములను పోగొట్టునది.
 శాంభవీ - శంభుని భార్య.
 శారదారాధ్యా - సరస్వతిచే ఆరాధింపబడునది.
 శర్వాణీ - శర్వుని భార్య.
 శర్మదాయినీ - శాంతిని, సుఖమును ఇచ్చునది.


## శ్లోకం 43

 శాంకరీ - శంకరుని భార్య.
 శ్రీకరీ - ఐశ్వర్యమును ఇచ్చునది.
 సాధ్వీ - సాధు ప్రవర్తన గల పతివ్రత.
 శరచ్చంద్ర నిభాననా - శరత్కాలము లోని చంద్రునితో సమానమైన వదనము గలది.
 శాతోదరీ - కృశించిన లేదా సన్నని పొట్ట గలిగినది.
 శాంతిమతీ - శాంతి గలది.
 నిరాధారా - ఆధారము లేనిది.
 నిరంజనా - మాయా సంబంధమైన అజ్ఞానపు పొరలేని దృష్టి గలది.


## శ్లోకం 44

 నిర్లేపా - కర్మ బంధములు అంటనిది.
 నిర్మలా - ఏ విధమైన మలినము లేనిది.
 నిత్యా - నిత్య సత్య స్వరూపిణి.
 నిరాకారా - ఒక ప్రత్యేకమైన ఆకారము లేనిది.
 నిరాకులా - భావ వికారములు లేనిది.
 నిర్గుణా - గుణములు అంటనిది.
 నిష్కలా - విభాగములు లేనిది.
 శాంతా - ఏ విధమైన ఒడిదుడుకులు, తొట్రుపాటు లేనిది.
 నిష్కామా - కామము, అనగా ఏ కోరికలు లేనిది.
 నిరుపప్లవా - హద్దులు ఉల్లంఘించుట లేనిది.


## శ్లోకం 45

 నిత్యముక్తా - ఎప్పుడును సంగము లేనిది.
 నిర్వికారా - ఏ విధమైన వికారములు లేనిది.
 నిష్ప్రపంచా - ప్రపంచముతో ముడి లేనిది.
 నిరాశ్రయా - ఆశ్రయము లేనిది లేదా అవసరము లేనిది.
 నిత్యశుద్ధా - ఎల్లప్పుడు శుద్ధమైనది.
 నిత్యబుద్ధా - ఎల్లప్పుడు జ్ఞాన స్వరూపురాలు.
 నిరవద్యా - చెప్పరానిది అంటూ ఏమీ లేనిది లేదా నిందించుటకూ ఏదీ లేనిది.
 నిరంతరా - ఏ మాత్రము సందు లేకుండా అంతటా వ్యాపించింది.


## శ్లోకం 46

 నిష్కారణా - ఏ కారణము లేనిది.
 నిష్కళంకా - ఎటువంటి దోషము లేదా పాపము లేనిది.
 నిరుపాధిః - ఏ విధమైన అవిద్యా సంబంధమైన ఉపాధులు లేనిది.
 నిరీశ్వరా - ఇంకా తనను పైన ప్రభువు అనువారెవరూ లేనిది.
 నిరాగా - రాగము అనగా కోరికలు లేనిది.
 రాగమథనీ - రాగమును పోగొట్టి, వైరాగ్యమును కలుగుజేయునది.
 నిర్మదా - మదము లేనిది.
 మదనాశినీ - మదమును పోగొట్టునది.


## శ్లోకం 47

 నిశ్చింతా - ఏ చింతలూ లేనిది.
 నిరహంకారా - ఏ విధమైన అహంకారము లేనిది.
 నిర్మోహా - అవగాహనలో పొరపాటు లేనిది.
 మోహనాశినీ - మోహమును పోగొట్టునది.
 నిర్మమా - మమకారము లేనిది.
 మమతాహంత్రీ - మమకారమును పోగొట్టునది.
 నిష్పాపా - పాపము లేనిది.
 పాపనాశినీ - పాపములను పోగొట్టునది.


## శ్లోకం 48

 నిష్క్రోధా - క్రోధము లేనిది.
 క్రోధశమనీ - క్రోధమును పోగొట్టునది.
 నిర్లోభా - లోభము లేనిది.
 లోభనాశినీ - లోభమును పోగొట్టునది.
 నిస్సంశయా - సందేహములు, సంశయములు లేనిది.
 సంశయఘ్నీ - సంశయములను పోగొట్టునది.
 నిర్భవా - పుట్టుక లేనిది.
 భవనాశినీ - పుట్టుకకు సంబంధించిన సంసార బంధక్లేశములు లేకుండా చేయునది.


## శ్లోకం 49

 నిర్వికల్పా - వికల్పములు లేనిది.
 నిరాబాధా - బాధలు, వేధలు లేనిది.
 నిర్భేదా - భేదములు లేనిది.
 భేదనాశినీ - భేదములను పోగొట్టునది.
 నిర్నాశా - నాశము లేనిది.
 మృత్యుమథనీ - మృత్యు భావమును, మృత్యువును పోగొట్టునది.
 నిష్క్రియా - క్రియలు (చేయవలసిన, చేయకూడని) లేనిది.
 నిష్పరిగ్రహా - స్వీకరణ, పరిజనాదులు లేనిది.


## శ్లోకము 50

 నిస్తులా - సాటి లేనిది.
 నీలచికురా - చిక్కని, చక్కని, నల్లని, ముంగురులు గలది.
 నిరపాయా - అపాయములు లేనిది.
 నిరత్యయా - అతిక్రమింప వీలులేనిది.
 దుర్లభా - పొందశక్యము కానిది.
 దుర్గమా - గమింప శక్యము గానిది.
 దుర్గా - దుర్గాదేవి.
 దుఃఖహంత్రీ - దుఃఖములను తొలగించునది.
 సుఖప్రదా - సుఖములను ఇచ్చునది.


## శ్లోకము 51

 దుష్టదూరా - దుష్టత్వము అంటనిది. దుష్టులకు అంటనిది.
 దురాచార శమనీ - చెడు నడవడికను పోగొట్టునది.
 దోషవర్జితా - దోషములచే విడిచి పెట్టబడింది.
 సర్వజ్ఞా - అన్నిటినీ తెలిసింది.
 సాంద్రకరుణా - గొప్ప దయ గలది.
 సమానాధిక వర్జితా - ఎక్కువ తక్కువ భేదాలచే విడువబడినది అనగా ఎక్కువ వారు తక్కువ వారు లేనిది.


## శ్లోకము 52

 సర్వశక్తిమయీ - సర్వశక్తి స్వరూపిణి.
 సర్వమంగళా - సర్వమంగళ స్వరూపిణి.
 సద్గతి ప్రదా - మంచి మార్గమును ఇచ్చునది.
 సర్వేశ్వరీ - జగత్తు లేదా విశ్వమునంతకు ప్రధానాధికారిణి.
 సర్వమయీ - సర్వములో అనగా విశ్వమంతటా నిండి ఉంది.
 సర్వమంత్ర స్వరూపిణీ - అన్ని మంత్రములును తన స్వరూపముగా గలది.


## మూలాలు